Saková, Denisa, podpredsedníčka vlády a ministerka hospodárstva SR (2023-12-14):
Preto teraz konsolidujeme a aj podnikatelia tomu rozumejú, nie sú tým možno nadšení, ale sú to absolútne ochotní akceptovať, tak to odznelo z ich úst. A hlavne sú to ochotní akceptovať v tom zmysle, že už tu prestanú šialené experimenty, ako ktoré, ktorými boli svedkami za posledného tri a pol roka, kedy nestabilita podnikateľského prostredia sa hlavne definovala nestabilitou legislatívneho prostredia, pretože smršť legislatívnych zákonov a legislatívnych schvaľovacích procesov za posledného tri a pol roka im nedovolila sa sústrediť na podnikateľskú činnosť, a zároveň sú to ochotní akceptovať kvôli tomu, že vláda konečne bude robiť niečo aj s administratívnou záťažou, čo sa týka ich podnikateľskej činnosti. Ako presne konsolidujeme, váš už niekoľkokrát vys... vysvetlil minister financií, ktorý bol prítomný aj na rokovaní parlamentu. Žiaľ, dnes sa tomu nemohol, dnes sa nemohol tohto parlamentu a tejto diskusie zúčastniť, pretože má iné povinnosti, ako je napríklad stretnutie s Medzinárodným menovým fondom. Ale on je odborník na financie, a nie na predávanie vodky alebo dovážanie rozobratých tlačiarenských strojov, ako to boli vaši nominanti. Konkrétne zvýšenie zdravotníckych odvodov je opatrenie, ktoré je veľmi presne cielené na to, aby sme zvýšili peniaze v zdravotníctve. Musíme to urobiť, aby sa stabilizovala situácia v rezorte, ktorý mali väčšinu času na starosti práve nominanti OĽANO. Zvýšením zdravotného odvodu nalejeme do zdravotníctva približne 261 mil. eur, ktoré pomôžu zlepšiť starostlivosť o chorých. Ak sa vám to nepáči, predložte pozmeňujúci návrh, do ktorého napíšete, že ste proti tomu, aby Slováci mali lepšiu zdravotnú starostlivosť, lebo presne toto teraz spochybňujete, a vaši poslanci nech za tento návrh zahlasujú. Na doplnenie uvádzam, že celkové výdavky na zdravotníctvo boli na Slovensku štvrté najnižšie v rámci celej Európskej únie na osobu po zohľadnení parity kúpnej sily. Minuli sme na obyvateľa v roku 2021 1 742 eur, čo je 45 % priemeru krajín EÚ a o 40 % menej ako v susednom Česku, s ktorým sa pravidelne porovnávame. Tento rozdiel vo výške zdrojov sa ťahá už roky, čo prispelo k vytvoreniu veľkej medzery medzi nami a západnou Európou. Téma podfinancovania zdravotníctva je obzvlášť akútna na budúci rok, nakoľko kvôli zvyšovaniu mzdového automatu, inflácii či starnutia rastú výdavky v sektore natoľko, že súčasne nastavené financovanie by nepostačovalo sotva na aktuálny nedostatočný chod zdravotníctva. Súčasný systém financovania nedokáže vyprodukovať dosť zdrojov na to, aby sme sa ako sektor posunuli či zlepšili dostupnosť liečby, skrátili čakacie doby alebo vygenerovali prostriedky na kapitálovú obnovu nemocníc. Dodatočné zdroje sú na budúci rok potrebné aj z iného dôvodu slovenskej... z iného dôvodu, pretože Slovenskej republike hrozí, že prehrá súdny spor vedený Európskym súdnym dvorom na základe infringementu podaného kvôli dlhu nemocníc Európskou komisiou. Nemocnice totiž tvoria ročne stratu okolo 200 mil. eur a dlh po splatnosti presiahne tento rok 800 mil. eur. Ešte raz zopakujem, zvýšením zdravotného odvodu nalejeme do zdravotníctva 261 mil. eur, ktoré pomôžu zlepšiť starostlivosť o chorých. Ďakujem veľmi pekne za slovo.